Številka: 1002-1100/2022/2

Datum: 1. 12. 2022

Zadeva: Odgovor v zvezi z izplačilom jubilejne nagrade sodnici – ZSPJS-AA

Prejeli smo vašo elektronsko pošto, v kateri prosite za pojasnilo v zvezi z izplačilom jubilejne nagrade za 40 let za sodnico, ki se je upokojila  dne 27. 11. 2022. Imenovana je imela na zadnji dan zaposlitve (27. 11. 2022) več kot 44 let delovne dobe v javnem sektorju. Prosite za odgovor ali ji pripada jubilejna nagrada za 40 let, glede na to, da Zakon o spremembah in dopolnitvah Zakona o sistemu plač v javnem sektorju (Uradni list RS, št. 139/22: v nadaljevanju: ZSPJS-AA) stopi v veljavo v mesecu decembru.

Skladno s prvim in drugim odstavkom 8. člena ZSPJS-AA pripadajo funkcionarjem povračila stroškov in drugi prejemki v zvezi z delom **v enaki višini in pod enakimi pogoji**, kot to velja za javne uslužbence.

Izenačitev višine in pogojev velja tudi za jubilejno nagrado.

Enaka ureditev glede izplačila jubilejne nagrade kot velja za javne uslužbence se za funkcionarje začne uporabljati **1. decembra 2022**, torej prvič pri izplačilu plač v januarju 2023 (tretji odstavek 12. člena ZSPJS-AA), do takrat pa se uporabljajo določbe Zakona za uravnoteženje javnih financ (Uradni list RS, št. 40/12, 96/12 – ZPIZ-2, 104/12 – ZIPRS1314, 105/12, 25/13 – odl. US, 46/13 – ZIPRS1314-A, 56/13 – ZŠtip-1, 63/13 – ZOsn-I, 63/13 – ZJAKRS-A, 99/13 – ZUPJS-C, 99/13 – ZSVarPre-C, 101/13 – ZIPRS1415, 101/13 – ZDavNepr, 107/13 – odl. US, 85/14, 95/14, 24/15 – odl. US, 90/15, 102/15, 63/16 – ZDoh-2R, 77/17 – ZMVN-1, 33/19 – ZMVN-1A, 72/19 in 174/20 – ZIPRS2122; v nadaljevanju: ZUJF).

Glede na to, da novela ZSPJS-AA določa, da pripadajo funkcionarjem povračila stroškov in drugi prejemki v zvezi z delom v enaki višini in pod enakimi pogoji, kot to velja za javne uslužbence, menimo, da je z vidika načela enakosti treba pri izplačilu jubilejnih nagrad smiselno upoštevati tudi vsebino sprejetih razlag kolektivnih pogodb, saj se le tako lahko zagotavlja izplačilo jubilejnih nagrad funkcionarjem pod enakimi pogoji, kot veljajo za javne uslužbence.

Razlaga Aneksa h Kolektivni pogodbi za negospodarske dejavnosti v Republiki Sloveniji (Uradni list RS, št. 80/18; v nadaljnjem besedilu: aneks h KPND), ki je bila objavljena v Uradnem listu RS, št. 7/19 določa, da se šteje, da izpolnjuje pogoj za pravico do jubilejne nagrade za 40 let delovne dobe tudi javni uslužbenec, ki je bil na dan začetka veljavnosti tega aneksa v delovnem razmerju v javnem sektorju in je imel na ta dan več kot 40 let delovne dobe pri delodajalcih v javnem sektorju.

Z vidika načela enakosti in smiselne uporabe razlage bi enaki pogoji pomenili, da se šteje, da izpolnjuje pogoj za pravico do jubilejne nagrade za 40 let delovne dobe tudi sodnik, **ki na dan začetka uporabe novele ZSPJS-AA (na dan 1. decembra 2022) opravlja funkcijo sodnika in je imel na ta dan več kot 40 let delovne dobe pri delodajalcih v javnem sektorju.** Tem sodnikom se izplača jubilejna nagrada pri plači za december 2022 (izplačilo v januarju 2023).

Glede na to, da v konkretnem primeru sodnica ne opravlja več funkcije na dan 1. decembra 2022, menimo, da ji ob upoštevanju navedene razlage izplačilo jubilejne nagrade za 40 let delovne dobe ne pripada.

S spoštovanjem,

Peter Pogačar

generalni direktor

Poslano:

* naslovniku: po e-pošti